Saksalaiset autonvalmistajat BMW, Daimler ja Volkswagen-ryhmä Porscheineen ja Audeineen sekä yhdysvaltalainen Ford ovat sopineet yhteistyöstä sähköautojen nopeiden latauspisteiden rakentamisesta Eurooppaan.

Auton lataaminen muuttuu nykyistä paljon nopeammaksi samalla, kun ajaja voi pitää kahvitauon, kuvailee Audin pääjohtaja Rupert Stadler.

Aiesopimuksen mukaan asemia tulee pääteiden varrelle "lähes kaikkialle Eurooppaan". Yhtiöiden tiedotteessa (siirryt toiseen palveluun) puhutaan tuhansien asemien verkostosta vuoteen 2020 mennessä. Ensi vuonna tavoitteena on 400 pistettä.

Yhtiöt eivät toistaiseksi kerro, millä hinnalla akun saa asemilla ladattua. Omia investointejaan asemaverkostoon yhtiöt kuvaavat huomattaviksi.

Suomessa on vain satoja täyssähköautoja

Yhteishankkeen tarkoituksena on lisätä sähköautojen myyntiä Euroopassa, jossa se on vielä vähäistä. Ajoneuvojen hinnan lisäksi kompastuskivenä on juuri latausmahdollisuuksien vähäisyys, minkä takia ajomatkat jäävät lyhyiksi.

Suomen hallituksen tavoitteena on, että Suomen teillä ajelisi 13 vuoden päästä neljännesmiljoona sähköautoa.

Liikenne- ja viestintäministeri Anne Berner sanoi maanantaina, että muun muassa hankintatukijärjestelmän avulla tavoite on realistinen. Vielä ensi vuodeksi tukea ei kuitenkaan ole luvassa.

Suomen kaikkiaan noin kolmimiljoonaisesta autokannasta oli viime keväänä 700 täyssähköautoja.

Lähteet: AFP, AP, Yle